Vrou met Zika-virus besmet in Filippyne | Maroela Media
Janet Garin, gesondheidsekretaris van die Filippynse regering, het Sondag gesê haar departement werk tans saam met die Amerikaanse sentrums vir siektebeheer (CDC) om meer inligting oor die vrou te bekom en vas te stel waar sy gebly het gedurende haar besoek aan die Filippyne.
Volgens Garin is dit die tweede Zika-virus geval wat in die Filippyne aangemeld is. Sy het beklemtoon daar is rede om ŉ uitbreking van die virus te vermoed en het die publiek gewaarsku hulle moet die nodige voorkomingsmaatreëls tref.
ŉ 15-jarige seun van Cebu-stad in die sentrale deel van die Filippyne is in 2012 met die virus besmet, maar het ten volle herstel.
Die Wêreldgesondheidsorganisasie (WGO) het in Februarie ŉ wêreldwye noodtoestand oor die virus afgekondig en gesê dit is ŉ “buitengewone voorval” wat ŉ bedreiging inhou vir die res van die wêreld. Die afkondiging is gemaak ná ŉ noodvergadering van onafhanklike kenners wat ontbied is in reaksie op ŉ toename in die getal babas wat met breinskade of abnormaal klein koppe in Brasilië gebore is, sedert die virus verlede jaar vir die eerste keer daar aangemeld is.
Verlede maand is ŉ Colombiaanse sakeman tydens ŉ besoek aan Johannesburg met die Zika-virus gediagnoseer. Die man het ook ten volle herstel.